Kaubanduskeskuse T1 Mall of Tallinn oksjonile registreerus tähtajaks neli ettevõtet, ent neljapäeval lõppenud oksjonil pakkumisi ei tehtud. Seetõttu lähevad pankrotihaldurid oksjoniga kolmandale katsele.
Pankrotihaldurid panid T1 kaubanduskeskuse koos kehtivate rendilepingutega müüki alghinnaga 65 miljonit eurot. Oksjonile sai registreeruda 11. oktoobrini. Selleks ajaks andis end üles neli huvilist. Oksjonil aga pakkumisi ei tehtud.
Oksjonile registreerunuid pankrotihaldurid ei avaldanud.
See oli juba teine luhtunud katse pankrotis T1 kaubanduskeskusele ostjat leida. Esmane alghind oli 85 miljonit eurot, millega keskus huvilisi ei leidnud.
Pankrotihaldurid kuulutavad oksjoni kolmanda vooru välja eeldatavasti järgmisel nädalal.
"Hind langeb. Uue enampakkumise kuulutame välja eeldatavasti juba uue nädala alguses," kommenteeris AS-i Tallinna Moekombinaat pankrotihaldur Indrek Lepsoo. "Pankrotihaldurite eesmärk on leida keskusele ostja nii kiiresti kui võimalik. Keskus on külastajatele avatud."
Toimetaja: Merilin Pärli